Politiet bør i langt højere grad gå efter den langsomme bilist i midtersporet i stedet for biler, der overhaler indenom, eller biler der kører for stærkt. Det mener Dansk Kørelærer-Union.

»Politiet går efter den forkerte bold, og det skyldes simpelthen, at der er forskellige sanktionsmuligheder ved disse trafikforseelser«, siger landsformand for Dansk Kørelærer-Union, René Arnt.

Mange bilister glemmer, at det er ulovligt at ligge i midter- eller ydersporet med for lav fart, og de er derfor lige så meget skyld i de farlige situationer på vejene som fartsyndere, der overhaler højre om.